GiliGold/VAD_KnessetCorpus huggingface dataset:
איתן גינזבורג: אם הייתה סמכות לראשי רשויות לעבוד על פי מתווים מסוימים, למשל רמזור, כל מיני דברים, אז יכול להיות - -
תהלה פרידמן: אם הייתה סמכות לראשי רשויות מקומיות, אולי מישהו היה טורח - - -
איתן גינזבורג: - - כשאתה נותן חוק אחד לכולם, אופיר, אתה נותן דין אחד לכולם ואתה לא מתייחס בכלל למאפיינים שונים, לאופי שונה של יישוב או לאוכלוסייה, וכו'.
איתן גינזבורג: ואז דין אחד לכולם, זה מאוד יפה, שוויוני, אבל זה לפעמים לא מתאים, לא מתאים לאוכלוסיות כאלה ואחרות.
אופיר כץ: הממשלה כן צריכה לקבוע מסגרת - - -
איתן גינזבורג: מסגרת כן, אבל היא לא קובעת מסגרת.
איתן גינזבורג: גם אתה וגם אני יודעים שאנחנו יורדים לרזולוציות כאלה בוועדת חוקה, שזה לא מסגרת.
יצחק פינדרוס: הדבר היחידי שאני עם איתן ולא איתך – על פי רוב אני איתך – זה כי שנינו מהשלטון המקומי ואנחנו יודעים את ההבדל בין איך הממשלה מתנהלת לאיך השלטון המקומי מתנהל.
אופיר כץ: אני לא אומר לא לתת.
אופיר כץ: אני כן אומר לתת סמכויות אבל לא שכל אחד יעשה מה שנראה לו.
איתן גינזבורג: לא מה שנראה.
איתן גינזבורג: לנהל את העסק.
יצחק פינדרוס: אתה מנהל משבר עכשיו, אתה רוצה שיעשו חיסונים, תן להם לנהל את זה, הם יודעים יותר טוב מאיתנו.
איתן גינזבורג: היו תקופות שראש עיר יכול היה להחליט אם הוא פותח גני ילדים או לא פותח גני ילדים.
איתן גינזבורג: הוא היה יכול, יש לו את הכלים לבחון את זה, לבדוק את זה, לעקוב אחרי זה, יש מקומות שאפשר ויש מקומות שאי אפשר - -
מטי יוגב: אתם לא יודעים שיש כמה ראשי רשויות שמעדיפים שיקבלו החלטות בשבילם כי אין להם אומץ לקבל החלטות.
איתן גינזבורג: - - ויש ראש עיר שלא יכול לעשות את זה כי הוא יודע שרמת התחלואה בעיר שלו מאוד גבוהה, ואדומה וכתומה, והוא לא יפתח כי הוא יפגע בעצמו, אבל עיר ירוקה, למה לא?
איתן גינזבורג: מצפה רמון, עם שמונה חולים בכל היישוב, לא יכול לפתוח?
איתן גינזבורג: לא, דין אחד מצפה רמון ותל אביב.
איתן גינזבורג: לא מבין.
איתן גינזבורג: בבקשה, רות וסרמן לנדה.
רות וסרמן לנדה: כמי ששירתה כסמנכ"ל במרכז השלטון המקומי כמעט עשור, אני חייבת להצטרף למה שנאמר פה.
רות וסרמן לנדה: חד-משמעית, זה היה פוטר את כל כובד המשקל, גם מהשלטון המרכזי, שבאמת לא תמיד יכול לפעול באופן שהוא כמו שצריך מבחינת המאפיינים השונים של יישוב ויישוב.
רות וסרמן לנדה: הייתי כן רוצה לשאול בבקשה מי בשלטון המקומי מקבל את המידע.
איתן גינזבורג: החוק קובע – קראתי אותו – שמי שמקבל אותו הוא אדם שהוסמך על ידי ראש הרשות לצורך הנושא הזה ספציפית.
יצחק פינדרוס: כמו נתוני הלמ"ס.
איתן גינזבורג: הוא גם חייב למחוק את המידע הזה אחרי 60 יום.
איתן גינזבורג: זה בדיוק כמו ששלטון מקומי מקבל כל חודש מהלמ"ס או מרשות האוכלוסין, כל חודש כמה ילדים נולדו, וכו' וכו', או כתובות חדשות – מקבלים, שומרים, יש דמות אחת ברשות המקומית שאחראית על זה והיא מנהלת את הנושא הזה.
רות וסרמן לנדה: ומי ממנה את הדמות הזאת?
איתן גינזבורג: ראש הרשות.
אופיר כץ: מי מתקשר?
אופיר כץ: מי פונה?
אופיר כץ: יש לי את המידע הזה.
אופיר כץ: מי עכשיו פונה לתושבים?
איתן גינזבורג: תלוי לפי ההנחיות שקובע משרד הבריאות, מנכ"ל משרד הבריאות.
איתן גינזבורג: יש הנחיות שהוא צריך לפרסם על פי החוק.
אופיר כץ: הוא לא פרסם עדיין?
איתן גינזבורג: לא, החוק עוד לא עבר.
איתן גינזבורג: אחרי זה הוא יפרסם אבל אז הוא יכול לפנות ולראות אם אפשר.
איתן גינזבורג: אסור למנוע מהם שירות, אסור למנוע מהם כל מיני דברים.
אופיר כץ: ברמת השכנוע – סגני ראשי ערים, חברי המועצה.
איתן גינזבורג: ברמת אנשי מקצוע.
טליה אגמון: יש הוראה גם שנועדה להגן על הפרטיות.
יצחק פינדרוס: אם ראש העיר בעפולה רואה שבעפולה תחתית יש פחות אנשים שהתחסנו, הוא אומר לרכזי הרווחה שלו ולרכזי הקהילה שלו שם: חבר'ה, תעשו לי כינוס ואני אבוא לדבר שם, אבל ככה הוא לא יודע.
איתן גינזבורג: בעיקרון, זה אנשי מקצוע.
אופיר כץ: במידע הזה על מקום מסוים, חבר מועצה שבא משכונה מסוימת, האם אותו חבר מועצה יוכל גם לפנות?
איתן גינזבורג: זה לא אנשי מועצה, זה בעיקר גורמי הרשות המקומית, ומשרד החינוך אגב, גם הם מקבלים את זה.
איתן גינזבורג: הם יקבלו את המידע כדי לנסות גם לשכנע.
אופיר כץ: למה חברי מועצה לא?
אופיר כץ: אלה אנשים שהם בקשר טוב איתם.
איתן גינזבורג: בסוף, מי שינהל את זה בפועל זה ראש העיר והוא יחליט שראש המועצה הוא הדמות הטובה לשכנע אדם להתחסן, אז הוא ישלח אותו – אני לא יודע, זה לא ברמת הרזולוציה של החוק.
תהלה פרידמן: אבל יש גם בכל זאת הגנת פרטיות.
אופיר כץ: בגלל זה אני שואל איפה הגבולות, מי כן יוכל.
יצחק פינדרוס: הוא יודע את האזורים, הוא יודע איפה הבעיות שלו, הוא יודע לנתח את זה.
תהלה פרידמן: חברי מועצה זה רחב מדי.
איתן גינזבורג: אגב, פה כתוב על פי החוק שבביצוע פעולה לעידוד המתחסן יפעל עובד מוסמך על פי הנחיות מנכ"ל משרד הבריאות ובהתאם לתנאים שהורה המנכ"ל, ובלבד שלא יכרוך בין התחסנות לבין מניעת שירות שאותו אדם רשאי לקבל.
איתן גינזבורג: זה יחייב אנשי מקצוע.
אופיר כץ: עדיין לא ידוע איפה הגבולות.
איתן גינזבורג: אנשי מקצוע.
שבח שטרן: א', אני חושב שזה חוצה מפלגות, כל העניין הזה של ההתחסנות, ולצערנו אנחנו רואים את האסונות שמתפרסמים כמעט כל יום לגבי כאלה שמתנגדים לחיסונים, אבל לא רק שמתנגדים אלא גם מוציאים כל מיני הודעות, פייק ניוז, שמטרתן בעצם ליצור אצל הרבה אנשים חששות, היסוסים.
שבח שטרן: צריך למנוע את זה, וטוב שהמדינה מתערבת בעניין הזה.
שבח שטרן: אני חושב שבמקרה הזה גם נכון היא עושה שהיא מעבירה חלק מהעבודה לרשויות.
שבח שטרן: אני חושב שלא צריך באופן גורף להגיד הרשויות יטפלו.
שבח שטרן: אנחנו גם רואים מצד שני היום את ההודעה של מספר ראשי ערים שהם מתכוונים לפתוח כיתות של תיכון בניגוד להנחיות משרד הבריאות, שזה דבר חמור מאוד.
שבח שטרן: זאת אומרת, אסור לאפשר דברים כאלה לרשות לעשות באופן עצמאי, בשביל זה יש משרד בריאות ויש הנהגה שמתעסקת, קבינט של קורונה, וצריך לתת להם את היכולות לפעול בעניין הזה על פי שיקול דעת מקצועי, רפואי, בטיחותי מבחינת התלמידים, מבחינת ההורים, מבחינת הציבור.
שבח שטרן: צריך להיזהר שזה לא יהיה איזשהו מדרון חלקלק.
איתן גינזבורג: זה חוק שרק מעביר מידע.
איתן גינזבורג: זה חוק שמעביר מידע בלבד, בלי סמכויות.
שבח שטרן: מאה אחוז, ודאי.
שבח שטרן: אני מציע שזה לא יהפוך מין משהו גורף כזה שכולם יגידו, אוקיי, הרשויות יטפלו והכול יהיה בסדר.
איתן גינזבורג: הלוואי והם יטפלו.
איתן גינזבורג: הלוואי.
איתן גינזבורג: מטי, רצית להגיד משהו?
מטי יוגב: לא.
מטי יוגב: קודם כול, אני מברכת על ההחלטה.
איתן גינזבורג: לא או כן?
איתן גינזבורג: לא, ומתחילה לדבר.
מטי יוגב: ההחלטה חשובה.
איתן גינזבורג: זו תכונה של פוליטיקאית, להגיד אני לא רוצה לדבר ואני מתחילה לדבר.
מטי יוגב: אני למדתי מטובי המורים.
מטי יוגב: אמרתי שאני מברכת על ההחלטה הזאת, וזה הכול.
איתן גינזבורג: בשמחה.
איתן גינזבורג: את יכולה לדבר, זה היה בצחוק.
מטי יוגב: אם זה נקרא לדבר, איתן, אז אני גוזרת עליי את זכות השתיקה.
איתן גינזבורג: חס וחלילה.
איתן גינזבורג: עוד מישהו, דבר מה?
יצחק פינדרוס: בשלוש הקריאות.
יצחק פינדרוס: בעד – 7
איתן גינזבורג: שבעה, פה אחד, בשלוש הקריאות.
איתן גינזבורג: אני מודה לחברים ושתהיה לכולם בריאות טובה.
איתן גינזבורג: הבקשה נתקבלה ואושרה.
איתן גינזבורג: בקשה נוספת היא קביעת ועדה לדיון בהצעת חוק סדר הדין הפלילי (סמכויות אכיפה - מעצרים) (שטח מחיה במיתקני שירות הביטחון הכללי) (הוראת שעה), התשפ"א-2021, מ/1393.
איתן גינזבורג: אני יודע שבמקור הייתה בקשה של הממשלה שזה יהיה בוועדת החוץ והביטחון, יושב-ראש הקואליציה הציע את ועדת החוקה, חוק ומשפט, רוב חברי הכנסת במליאה ביקשו שהדיון ייערך בוועדת הפנים והגנת הסביבה.
איתן גינזבורג: אני מבין שגם עמדת הייעוץ המשפטי היא שזה יעבור לוועדת הפנים.
איתן גינזבורג: מישהו רוצה לפרט?
עדו בן יצחק: הצעת החוקה עוסקת בשטח המחיה לעצורים במתקני שב"כ.
עדו בן יצחק: ועדת הפנים עוסקת שנים רבות בכל סוגיית מרחב המחיה במתקני הכליאה והמעצר, אנחנו חושבים שזו הוועדה המתאימה לעריכת הדיון המדובר.
אחמד טיבי: המקום הטבעי לדיון בבקשה שכזו הוא ועדת הפנים, זהו שטח מחיה של אסירים והוועדה האחראית לכך היא ועדת הפנים.
אחמד טיבי: טבעי שזה יועבר לשם.
יעקב מרגי: אני קטונתי בכל מה שקשור במשפטים, אבל בגלל שמדובר בזכויות יסוד של אסירים יש מקום לדון על כך גם בוועדת החוקה.
איתן גינזבורג: אבל הממשלה - - -
יעקב מרגי: אני משקיט את המצפון שלי.
יעקב מרגי: בדרך כלל אני מקפיד ללכת על פי הנוהג בכנסת, אז התאמצתי איך לתרץ את זה שהתגייסתי לטובת הקואליציה.
מטי יוגב: מצטרפת לדעתו של יעקב מרגי, גם אני בעד העברה לוועדת החוקה.
עדו בן יצחק: כל אימת שוועדת הפנים דנה בזכויות של אסירים, היא דנה מטבע הדברים גם בזכויותיהם - - -
יעקב מרגי: תיארתי לעצמי שתהיה פירכה לדבריי.
יעקב מרגי: אני את שלי אמרתי.
איתן גינזבורג: עמית, אתה רוצה להגיד משהו?
עמית הלוי: אסתפק בלהצביע.
איתן גינזבורג: איפה נציגת ראש הממשלה?
איתן גינזבורג: היא אמרה לי שהוחלט על ועדת הפנים אז אני רוצה להבין מה קרה פה עכשיו.
איתן גינזבורג: אפשר להבין מה קרה פה עכשיו?
איתן גינזבורג: אני מציע שנצא להתייעצות סיעתית ונחזור.
איתן גינזבורג: השורה התחתונה היא שנציגת ראש הממשלה אמרה לי משהו לפני שנכנסתי לכאן ופה אני רואה שיש התהפכות אז אני רוצה להבין מה קרה.
יעקב מרגי: מה היא אמרה לך?
איתן גינזבורג: היא אמרה שבוועדת הפנים.
אחמד טיבי: פעם ראשונה שאין תיאום בין ראש הממשלה לקואליציה.
איתן גינזבורג: אני מכריז על הפסקה.
איתן גינזבורג: לאחר שהבהרנו את הנושא אני מעלה אותו להצבעה.
איתן גינזבורג: אני מזכיר שהצעת היועץ המשפטי לכנסת היא להעביר את הדיון לוועדת הפנים, כך רצו גם הנוכחים במליאה.
איתן גינזבורג: מי בעד העברת הדיון בחוק לוועדת הפנים, ירים את ידו.
איתן גינזבורג: נמנעים – אין הבקשה להעברת הדיון לוועדת הפנים, נתקבלה.
איתן גינזבורג: הצעת החוק תעבור לדיון בוועדת הפנים.
איתן גינזבורג: תודה לכולכם, הישיבה נעולה.
איתן גינזבורג: היום יום שני, י"ז באדר התשפ"א, ה-1 במרץ 2021.
איתן גינזבורג: בפנינו בקשת יושב-ראש ועדת החוקה, חוק ומשפט להארכת התקופה לאישור תקנות לפי חוק סמכויות מיוחדות להתמודדות עם נגיף הקורונה החדש.
איתן גינזבורג: מדובר בשתי תקנות: תקנות סמכויות מיוחדות להגבלת פעילות והוראות נוספות (תיקון מס' 31); ותקנות נוספות הגבלת פעילות והוראות נוספות (תיקון מס' 32).
איתן גינזבורג: אני יודע שיש פה את נציגת משרד הבריאות שרוצה לומר דבר מה.
נינה כהן קרן: האמת שאין לנו מה להגיד.
נינה כהן קרן: ביקשו ממני לעלות לדיון למקרה שיהיו שאלות.
איתן גינזבורג: השאלות שלנו הן כאלה: אנחנו רוצים לדעת באילו תקנות מדובר, מה אומר תיקון 31, ומה אומר תיקון 32.
נינה כהן קרן: תיקון 31 זה תיקון התו הירוק, שכולל גם פתיחה של המסחר שלא בתו ירוק, וגם פתיחה של עסקים נוספים בתו ירוק.
נינה כהן קרן: בתיקון 32 למעשה הדיון הוא בדיעבד, אבל אלו בעצם התקנות של הסגר הלילי שהיה בחג פורים, שכבר חלף.
נינה כהן קרן: זהו.
איתן גינזבורג: חברי הכנסת רוצים להתייחס?
שבח שטרן: אילו תקנות?
שבח שטרן: למה זה היה?
איתן גינזבורג: התיקון של 32 הוא על העוצר הלילי בחג פורים.
נינה כהן קרן: אני לא יודעת אם נמצא פה היועץ המשפטי גם של ועדת החוקה, אבל יכול להיות שמה שמובא בפניכם אלו לא כל הסעיפים, כי בתקנות של התו הירוק חלק מהסעיפים - - -
איתן גינזבורג: נכון, מדובר פה בחלק מהתקנות שהוצאו מכוח סעיפים שאינם סעיפים 6 ו-7 לחוק הסמכויות המיוחדות.
ארבל אסטרחן: זה בתיקון 31.
איתן גינזבורג: ב-31 כן.
ארבל אסטרחן: בתיקון 32 אלו התקנות שהן כן מכוח סעיפים 6 ו-7.
שבח שטרן: מדוע הוועדה מבקשת בעצם הארכה?
איתן גינזבורג: האמת שהם לא פה כדי לענות על זה, אבל מה שאמר לי יושב-ראש הוועדה, שהוא לא הספיק לדון בכך.
איתן גינזבורג: היה לו שבוע, הוא לא הספיק.
שבח שטרן: גם בגלל פורים, וכו'?
איתן גינזבורג: משיקולים שונים ומשונים.
איתן גינזבורג: לא יודע מה השיקולים, הוא ביקש עוד זמן.
ארבל אסטרחן: שבוע או שבועיים.
ארבל אסטרחן: מה שמכוח 6 ו-7 זה שבוע, מה שלא מכוח 6 ו-7 זה שבועיים.
איתן גינזבורג: שבוע, שבועיים, נכון.
יצחק פינדרוס: מה המשמעות אם לא מאשרים את זה?
יצחק פינדרוס: סתם תסבירי לי.
איתן גינזבורג: אגיד לך.
איתן גינזבורג: יש שתי משמעויות.
איתן גינזבורג: אפשר?
איתן גינזבורג: אנחנו לא דנים כרגע בשתי התקנות.
איתן גינזבורג: אם לא מאריכים את המועד ואם יושב-ראש הוועדה לא דן בהן עד היום, לדעתי, או עד יום רביעי?
נועה בירן-דדון: עד יום רביעי.
איתן גינזבורג: אם הוא לא דן בהן עד יום רביעי הן יועברו לדיון במליאה.
איתן גינזבורג: אם המליאה תאשר אותן אז הן יקבלו תוקף, ואם היא לא תאשר אותן אז – א'.
איתן גינזבורג: התקנות של התו הירוק יבוטלו, והתקנות של העוצר של פורים יבוטלו בדיעבד.
איתן גינזבורג: זה אומר שכל מי שקיבל קנס בעת ההיא הוא יבוטל.
יצחק פינדרוס: אז אני צריך עכשיו להילחם על זה שמי שקיבל קנס ישלם אותו?
איתן גינזבורג: להילחם – אתה לא נלחם.
איתן גינזבורג: אתה בא להאריך את הזמן לפי בקשת יושב-ראש ועדת החוקה, חוק ומשפט.
ארבל אסטרחן: כך שיהיה פה פיקוח פרלמנטרי משמעותי, כי ברור שהפיקוח בוועדה אפקטיבי יותר מהפיקוח במליאה.
יצחק פינדרוס: תגידי, אולי אני איזה מטומטם, אני מסתובב פה - -
ארבל אסטרחן: חס וחלילה.
יצחק פינדרוס: - - בפרלמנט בחודשיים האחרונים ואני לא מצליח לראות איזה פיקוח כזה.
יצחק פינדרוס: אולי אני נאיבי ואני לא מבין בעברית מה זה פיקוח.
איתן גינזבורג: נראה לי שאתה דווקא עושה חיים לא קלים, לא פשוטים לאנשי המקצוע ממשרדי הממשלה.
איתן גינזבורג: ובצדק, יש לומר.
יצחק פינדרוס: לא יודע, אני לא מנסה לעשות שום זה, אני לא רואה - - -
איתן גינזבורג: במקום של פיקוח.
איתן גינזבורג: אתה יודע מה קורה בשטח ואתה מציב בפניהם.
יצחק פינדרוס: אולי אני מבין שפיקוח זה פיקוח, ואני לא מבין שפיקוח זה אולי משהו אחר שאני לא יודע מהו.
איתן גינזבורג: אתה מבין היטב.
איתן גינזבורג: מי כמוך מבין.
יצחק פינדרוס: אולי זאת מילה לועזית כזאת.
יצחק פינדרוס: חכה, נבדוק האם זה הגיוני, לא הגיוני, עושה שכל, לא עושה שכל.
שבח שטרן: אם הוא לא מבין אז אני צריך להבין יותר ממנו?
שבח שטרן: אני קצת פחות ממנו בכנסת.
יצחק פינדרוס: אבל יש לך יותר ניסיון.
איתן גינזבורג: אם אין עוד הערות - - -
שבח שטרן: אנחנו יכולים לחלק את הדברים?
שבח שטרן: נגיד לאשר את סעיף מס' 1 ולא את ההארכה לשני הסעיפים?
איתן גינזבורג: אני רק רוצה להגיד שאנחנו לא מאשרים תקנות.
שבח שטרן: להאריך את התקנות.
איתן גינזבורג: אנחנו נותנים לוועדת החוקה עוד זמן לדיון.
איתן גינזבורג: אם לא נאריך, עד יום רביעי הוא יצטרך לדון.
איתן גינזבורג: אם נאריך יהיו לו עוד שלושה ימים, עד יום שני הבא.
איתן גינזבורג: זאת בעצם המשמעות של זה.
יצחק פינדרוס: אבל אני אומר את האמת, את ההתלבטות שלי.
יצחק פינדרוס: אם הייתי יודע שיש מספיק מסיעות הבית שיבואו ויצביעו במליאה, לפחות נגד התקנות של פורים, נגד התקנות של התו הירוק – לפחות היו מתקנים אותן, שיטפלו בכל הדברים שהם לא טיפלו, למשל, חתונות, ודברים אחרים.
איתן גינזבורג: לצערי גם אי-אפשר לתקן תקנות.
יצחק פינדרוס: הבעיה שאני לא רואה פה נציגים של סיעות אחרות.
יצחק פינדרוס: אני רואה אותם בטלוויזיה מסבירים כמה זה מציק להם, אבל אני לא רואה אותם פה משום מה, את כל אלה שמסבירים ומוציאים הודעות לתקשורת על זה שהם נורא מוטרדים מהחלטות הממשלה.
יצחק פינדרוס: אני לא רואה אותם פה כדי לפקח על החלטות הממשלה.
יצחק פינדרוס: דרך אגב, מילא מהקואליציה, אני עוד מבין, יש מחויבויות קואליציוניות כאלה ואחרות, ומהאופוזיציה אני לא רואה פה אפילו נפש חיה.
יצחק פינדרוס: זאת אומרת שליש עתיד אין מה לומר על החלטות הקורונה, לישראל ביתנו אין מה לומר על החלטות הקורונה, פשוט התאדו, הלכו כנראה לאיזשהו אולפן להסביר מה הבעיה בתקנות במקום לבוא להסביר לנו את זה פה.
יצחק פינדרוס: אז אולי, אולי, נקווה, אולי שוועדת החוקה כן תוכל לעשות עם זה משהו, כי במליאה אני פשוט לא רואה.
יצחק פינדרוס: אני אומר בכנות, אני מסתכל מסביבי ואני לא רואה פה איזה נציג.
יצחק פינדרוס: ליש עתיד ולישראל ביתנו יש נציגים בוועדת הכנסת, למשל?
יצחק פינדרוס: יש להם איזה נציג?
איתן גינזבורג: בהחלט, שלושה נציגים.
יצחק פינדרוס: אני לא יודע, פיקוח פרלמנטרי, אני לא רואה אותם.
יצחק פינדרוס: נצטרך לנסות את מזלנו בוועדת החוקה.
איתן גינזבורג: אני מסכים איתך שכשהתקנות מגיעות למליאה זה באמת אחד המצבים הפחות טובים.
איתן גינזבורג: לצערי זה קורה לאחרונה עם תקנות חינוך מכיוון שוועדת החינוך לא מתכנסת, מכיוון שהליכוד מסרב למנות יושב-ראש בוועדת החינוך.
יצחק פינדרוס: אבל גם עכשיו לא ראיתי אופוזיציה שיש לה מה לומר בעניין.
איתן גינזבורג: לפחות היה דיון, היו מגיעים מהסתדרות המורים, ההורים, התלמידים, משרד החינוך היה מגיע ומסביר, אבל היום את זה אי-אפשר.
איתן גינזבורג: אפילו להסביר אי-אפשר.
איתן גינזבורג: אי-אפשר לדון בזה, לא לאשר או לא לאשר, כי אין את ועדת החינוך.
איתן גינזבורג: יש ועדה אבל אין יושב-ראש.
איתן גינזבורג: מסרבים למנות יושב-ראש, וזה מביא למצב אבסורדי שהוועדה שכל כך חשובה לכולם, והילדים הם דבר ראשון לפני הכול, וכולם מדברים עליהם, אין ועדה שתדון בתקנות האלה, לצערי.
איתן גינזבורג: אבל זה חלק ממה שאמרת.
איתן גינזבורג: הנה חברת הכנסת יוגב.
יצחק פינדרוס: אני מקווה שנעביר את זה לוועדת החוקה.
יצחק פינדרוס: לפחות ועדת החוקה לא תאשר את התקנות על פורים, ובתקנות של התו ירוק תכניס את התיקונים המתבקשים.
יצחק פינדרוס: זאת ברירת המחדל בהיעדר אופוזיציה בכנסת במדינת ישראל.
ארבל אסטרחן: אמרת שלושה ימים לשניהם?
איתן גינזבורג: כן, בשניהם שלושה ימים.
איתן גינזבורג: בשניהם ההארכה המבוקשת היא של שלושה ימים.
שבח שטרן: אני גם בעד להפריד את שניהם.
שבח שטרן: אפשר להצביע על כל אחד בנפרד.
איתן גינזבורג: אני חושב שאם יושב-ראש ועדה מבקש להאריך את הזמן אז אין שום סיבה למעשה - - -
יצחק פינדרוס: כמה זמן הוא מבקש?
איתן גינזבורג: הוא מבקש עוד שלושה ימים.
איתן גינזבורג: אני לא חושב שזה זמן שצריך למנוע ממנו אם הוא רוצה לדון בזה לעומק.
יצחק פינדרוס: ניתן לו שלושה ימים.
איתן גינזבורג: אז אני אעלה את זה להצבעה.
איתן גינזבורג: מי בעד הארכת המועד?
איתן גינזבורג: אני אעבור סעיף סעיף.
איתן גינזבורג: מי בעד הארכת המועד לתיקון מס' 31?
איתן גינזבורג: ארבעה בעד.
איתן גינזבורג: הארכת המועדים אושרה בשלושה ימים לתיקון מס' 31.
איתן גינזבורג: מי בעד הארכת המועדים לתיקון מס' 32?
איתן גינזבורג: גם ארבעה.
איתן גינזבורג: אם כך, אני קובע כי המועדים לקביעת התקנות לפי תיקונים מס' 31 ו-32 הוארכו בעוד שלושה ימים, ויאפשרו לוועדת החוקה, חוק ומשפט לדון בהם.
איתן גינזבורג: אם לא ידונו בשלושת הימים שניתנו להם הנושא יעבור לדיון במליאה.
איתן גינזבורג: תודה, חברים, אני מודה לכם על הזמן.
איתן גינזבורג: על סדר היום, בקשת הממשלה להקדמת הדיון בהצעת חוק מיסוי רווחים ממשאבי טבע (תיקון מס' 3), התשפ"א-2021 בכל הקריאות.
איתן גינזבורג: גיא גולדמן בבקשה, קפצת מוועדת כספים לוועדת הכנסת, בסוף הישיבה נעביר מכתב מיוחד למ"מ מנכ"ל משרד האוצר ולשר האוצר על חירוף נפשך, שאתה עומד מול הפוליטיקאים על כל בקשה שהם רוצים להעביר.
יצחק פינדרוס: אני אגיד לך למה הוא עשה את זה, הוא פחד שהולכים לדון על תקציב הבחירות החמישיות.
איתן גינזבורג: בוועדת כספים דנים על תקציב ועדת הבחירות המרכזית, צריך לרוץ לשם.
איתן גינזבורג: בבקשה אדוני.
גיא גולדמן: לפניכם תיקון לחוק מיסוי רווחים ממשאבי טבע, הצעת חוק שמכילה מספר תיקונים מקצועיים בתחום הביקורת והגבייה.
גיא גולדמן: לעניין הדחיפות, צריך לזכור שחוק מיסוי רווחים ממשאבי טבע לא תוקן מאז 2011 בתחום הגז, בוודאי לא תיקונים משמעותיים והפערים שצברנו שם בשנים שעברו הם פערים של כלי אכיפה אלמנטריים שיש במס הכנסה, למשל סעיף עסקה מלאכותית שיש בחוק הזה, סעיף קנס גרעון.
גיא גולדמן: דברים שהם בסיסיים בעולם השומה והביקורת במס הכנסה שחלים על כל עסק בפקודת מס הכנסה, מצאנו לנכון להכיל אותם גם במיסוי רווחים ממשאבי טבע.
גיא גולדמן: חבות בהיטלים הופכת להיות רלוונטית יותר ויותר בעת הזו.
גיא גולדמן: החיכוכים עם הנישומים הם חיכוכים שגדלים ואנחנו צריכים את הכלים האלה כדי לקבוע את היטלים כפי שמצופה מאתנו.
איתן גינזבורג: מה משמעות שלושת החודשים שדברת עליהם?
איתן גינזבורג: אמרת שמשווים את זה למה שיש היום לחברות אחרות.
גיא גולדמן: יש מספר סעיפים, למשל עסקה מלאכותית, סעיף 86 לפקודת מס הכנסה.
גיא גולדמן: בעולם המסים יש מה שנקראAnti-avoidance Rules אלה סעיפים שמאפשרים לרשות המסים, לפקיד השומה להתעלם מעסקה מסוימת שנישום רצה לבצע אך ורק למטרות הפחתת המס שהוא צריך לשלם.
גיא גולדמן: זו פרקטיקה שמקובלת בעיקר בחברות גדולות שיש להם משרדי ייעוץ בעלי מומחיות והם יודעים לבנות מבנים כאלה של הלוואות של עסקאות שנועדו לטשטש את העקבות של ההכנסה.
גיא גולדמן: הכנסה חייבת שנצמחה בשנת מס מסוימת.
גיא גולדמן: רשות המסים צריכה את הכלים האלה כדי לגבות את מס האמת.
רות וסרמן לנדה: מקובל בהרבה מדינות בעולם לייצר קרן, תקן אותי אם אני טועה, מתוך החובות האלה שאתה מדבר עליהם, לטובת הציבור, לטובת פנסיות.
רות וסרמן לנדה: בשנים האחרונות זה לא קורה כי יש לקונה בחוק.
רות וסרמן לנדה: מה שאתה בא להציע זה למלא את הלקונה הזו כדי שניתן יהיה לגבות את אותם המסים, מדובר פה במיליארדים, כדי שהכספים האלה יהיו לטובת הציבור, לטובת פנסיות ודברים מהסוג הזה.
רות וסרמן לנדה: מדובר במשהו חברתי מאוד חשוב.
גיא גולדמן: אחד הצעדים הנוספים בתיקון זה הקדמת הגבייה לנישומים לחברות שבוחרות לנהל הליך משפטי מול רשות המסים.
גיא גולדמן: כפי שאמרתי, יש להם יכולת, משרדי ייעוץ, הם לעיתים מחזיקות בעמדות מס קיצוניות, אגרסיביות שלא עולות בקנה אחד עם החוק.
גיא גולדמן: כיום, הליך הגבייה מושהה עד לתום ההליכים בבית המשפט והאוכלוסייה הזו מעסיקה את רשות המסים ואת הפרקליטות וגוזלת משאבים רבים מהמדינה בניהול הליכים, שבעיניים שלנו הם הליכי סרק.
גיא גולדמן: אנחנו כמובן מאפשרים להליכים האלה להתנהל, כל נישום יוכל לערער לבית משפט על שומה שנקבעה לו, אבל חובת התשלום תחול עם תום הבירור המנהלי של המחלוקת ולבירור המנהלי הזה יש הרבה שכבות, יש הסגה, יש שלבים שונים, יש דיונים.
גיא גולדמן: זה לא משהו שנעשה במהירות או בגחמה.
גיא גולדמן: ברגע שהדיון המנהלי ימוצה, תחול חובת התשלום ומי שרוצה יערער והמחלוקת תתנהל במקביל בבית המשפט.
תהלה פרידמן: במילים אחרות מסתתרת פה בשורה גדולה.
תהלה פרידמן: קרן העושר היא בשורה גדולה לאזרחי ישראל.
איתן גינזבורג: עד היום, בגלל הסעיף הזה, קרן העושר לא מתמלאת.
איתן גינזבורג: הקרן ריקה בגלל הפטנט הזה שהחברות מצאו ולא אפשרו להשלים את ההליך.
תהלה פרידמן: אני אומרת את זה כי אני מניחה ויודעת שיהיו לא מעט לוביסטים שיפעילו הרבה מאמץ נגד החוק הזה.
תהלה פרידמן: צריך שיהיה מובן שיש פה נושא חברתי, ציבורי קריטי, איך ממלאים את קרן העושר ואיך נותנים תמריץ שלילי לגרירת תהליכים משפטיים.
תהלה פרידמן: היום לחברות יש אינטרס לגרור תהליכים משפטיים עד אין סוף ועכשיו יהיה להם פחות אינטרס.
תהלה פרידמן: זה כאילו הופך את נטל הראיה.
גיא גולדמן: אנחנו צופים שגביית הסכומים שאינם במחלוקת תגדל כתוצאה מהמלך הזה.
גיא גולדמן: יהיה ניתן לפתור את המחלוקות ולנהל את הגבייה בצורה טובה.
שבח שטרן: יש לא מעט חוקים שנדחו בגלל הבחירות, כדי שדברים לא יראו כמחטפים.
שבח שטרן: אני מופתע לשמוע שמדובר פה על מיליארדים, על היקפים מאוד גדולים של הכנסה למדינה ממשאבי טבע ושאנחנו מבקשים שנאשר את זה לכל הקריאות, בלי בקרה.
איתן גינזבורג: אנחנו לא מאשרים את זה פה.
איתן גינזבורג: הממשלה מבקשת להקדים את הדיון.
איתן גינזבורג: הקדמת הדיון היא מיום רביעי להיום.
איתן גינזבורג: אם נחליט לא לאשר, הדיון יעלה גם בלי האישור ביום רביעי הקרוב.
איתן גינזבורג: לגבי הקריאה השנייה, המשמעות היא שאחרי שוועדת הכספים, ככל שתסיים את העבודה על החוק, במקום שזה ישכב יום בין סיום הדיון בוועדת הכספים לבין המליאה, אנחנו מקצרים את המועד.
תהלה פרידמן: זה ממש טכני.
יצחק פינדרוס: אני גם רוצה להרגיע אותך זה לא הדיון של כמה כסף, הוא אומר שאין כלים לגבות.
יצחק פינדרוס: בגלל שמדובר בחברות מאוד גדולות, חלקן בין לאומיות, היו לנו דיונים וראינו שהם יודעים להסתדר, אנחנו רוצים לתת כלים לגבות את מה שכבר הוחלט בוועדת ששניסקי וכל מה שעברנו כבר.
יצחק פינדרוס: סיימנו את הדיון העקרוני עכשיו מדובר בכלים.
איתן גינזבורג: העניין שהחברות, מכיוון שהן מסיגות על הסכומים שהם מבקשים מהם, יש סעיף בחוק שאומר שכל עוד אין הסכמה על הסעיף הן לא צריכות לשלם.
איתן גינזבורג: יש פה כסף שבטוח מוסכם.
איתן גינזבורג: נניח שהמדינה אומרת שצריך לשלם 300 מיליון על הרווחים ואומרת החברה, מה פתאום, רק 200 מיליון.
איתן גינזבורג: על 200 יש הסכמה?
איתן גינזבורג: תשלמו את ה-200 ונתווכח על ה-100.
איתן גינזבורג: היום גם את ה-200 הם לא משלמים.
איתן גינזבורג: אז הקרן ריקה.
איתן גינזבורג: זו קרן העושר שכולם דברו עליה, שהולכת לחינוך הילדים והיא ריקה.
איתן גינזבורג: נעבור להצבעה, מי בעד הקדמת הדיון בחוק הזה בכל הקריאות, שירים את ידו.
איתן גינזבורג: הבקשה להקדמת הדיון בחוק בכל הקריאות אושרה.
איתן גינזבורג: אני מודה לחברים על ההשתתפות יום טוב.
איתן גינזבורג: חבריי חברי הכנסת, אני מתכבד לפתוח את ישיבת ועדת הכנסת.
איתן גינזבורג: היום יום רביעי, י"ט באדר, התשפ"א.
איתן גינזבורג: יושב-ראש סיעת ש"ס?
מיכאל מלכיאלי: כן, אדוני.
איתן גינזבורג: ברוך בואך.
איתן גינזבורג: בפנינו, חברי הכנסת, כמה נושאים על סדר-היום.
איתן גינזבורג: למעשה כמה נושאים חשובים, חוקים חשובים שהעבירה הממשלה בבקשה להקדמת הדיון בהם.
איתן גינזבורג: ויש לנו את הזכות להתכנס להקדים את הדיון כדי לעשות צדק ולעשות טוב לאזרחים.
איתן גינזבורג: הראשונה שבהן זאת הצעת חוק הביטוח הלאומי למתן מענק חד-פעמי לקצבאות הנכות.
איתן גינזבורג: הדבר מאוד מאוד חשוב, הנכים מחכים לזה הרבה מאוד זמן; לצד זה יש גם בקשה להחמרת ענישה למטפלות מתעללות או מטפלים מתעללים בחסרי ישע, בפעוטות, דבר שדובר עליו רבות וגם חשוב להעביר; ועוד כמה נושאים כמו הפחתת רגולציה בשוק התקשורת, ועוד דברים שיעזרו לאזרחים ויעזרו למשק ולכלכלה; הצעת חוק אנשי צבא דרום לבנון, לתת להם את העיטורים על הלחימה שהייתה בגבול הלבנון.
איתן גינזבורג: ואנחנו רק התחנה הראשונה שמקדימים את הדיון, מכאן זה יעבור למליאת הכנסת או ליושב-ראש הכנסת שישבץ את זה בסדר-היום, ונוכל לדון בזה ולהעביר את הצעות החוק בקריאות.
יצחק פינדרוס: הצעת ייעול למנהלת הוועדה לפני שהרב גפני יעלה את ההצעה שלו, זה אולי לכתוב ליד כל הצעה בממשלה הפריטטית של איזה חלק בממשלה ההצעה, ואז יהיה לנו יותר קל להבין את ההתנהלות מאחורי הקלעים.
איתן גינזבורג: אני חושב שמהרגע שהממשלה אישרה את כל החוקים הללו נראה לי שכל הממשלה שעומדת מאחוריהם, יש להם אחריות מיניסטריאלית וקולקטיבית.
יצחק פינדרוס: שתהיה לנו גם השעה, שנדע באיזה שעה לחכות כל פעם.
אוסאמה סעדי: ולמה הדחיות מהבוקר?
יצחק פינדרוס: אמרתי לך, עניתי לך, צריך לכתוב בממשלה הפריטטית איזה ממשלה הציעה את זה.
אוסאמה סעדי: אז על מה הסכמתם?
אוסאמה סעדי: תגידו לנו על מה הסכמתם.
איתן גינזבורג: לא הסכמנו על כלום, אדוני.
ענת כנפו: על מה שפה בסדר-היום.
אוסאמה סעדי: על מה הסכמתם?
אוסאמה סעדי: גפני יושב ככה ומסתכל.
אוסאמה סעדי: גפני, מה קורה?
איתן גינזבורג: אני לא יודע על מה מדובר.
יצחק פינדרוס: מנהלת הוועדה תשלח לנו מראש.
איתן גינזבורג: אני יודע שאנחנו - - -
אוסאמה סעדי: על מה מדובר?
אוסאמה סעדי: הזמנתם אותנו בתשע, אחרי זה בעשר, אחרי זה באחת-עשרה.
איתן גינזבורג: חבר הכנסת אוסאמה סעדי, הייתי פה בתשע, אתה לא היית במשכן.
אוסאמה סעדי: המליאה נפתחה, נסגרה, נפתחה.
אוסאמה סעדי: הייתי המשכן.
איתן גינזבורג: לא, היינו פה שלושה חברי כנסת בלשכה.
ענת כנפו: מה זה חשוב?
ענת כנפו: אפשר לקדם את העניין של הנכים, אז בואו נקדם.
אוסאמה סעדי: הייתי במשכן.
אוסאמה סעדי: יש או אין מחאה בחוץ לראשי המועצות המקומיות בנגב?
אוסאמה סעדי: הייתי שם, ובאתי בדיוק לכאן.
איתן גינזבורג: אגב, בעשר לא היה קוורום.
ענת כנפו: בואו נתקדם.
איתן גינזבורג: בכל מקרה, אנחנו רוצים להתחיל את הדיונים בבקשות הקדמות הדיון.
איתן גינזבורג: ונתחיל ראשון ראשון, אחרון אחרון.
משה גפני: אני יכול בבקשה, אדוני היושב-ראש?